google/wiki40b huggingface dataset:
מאקארנה (שיר)

המקרנה  הוא שיר-ריקוד שמקורו בספרד ויצא בשנת 1994 על ידי לוס דל ריו (ספרדית: Los del Río) כחלק מהאלבום "אני אוהב" (ספרדית: A mí me gusta). השיר זכה להצלחה רבה בשנים 1995-1996. בשנת 2002 השיר דורג במקום הראשון ברשימת 100 זמרים של להיט אחד של VH1.

היסטוריה

בשנת 1992 הוזמנו לוס דל ריו לסיור הופעות בדרום אמריקה. בעת ביקורם בוונצואלה הוזמנו למסיבה פרטית, והתבקשו להופיע בצורה ספונטנית להנאתם של האורחים.
בין השירים ביצעו את "מגדלנה" שלימים הפך ל"מקרנה".

הריקוד

עם הזמן התפתח לשיר ריקוד שמושפע מסגנון הריקוד הלטיני ה"מרנגה".
המרנגה הוא ריקוד בקצב הלטיני המהיר שמאפשר לרוקדים להשתחרר ולהתמתח אך גם לשמור על קצב בזמן הריקוד. המרנגה מאופיין בכך שהוא מהיר ביותר, אך עם הזמן הוא הואט ונוספו לו תנועות האגן והצעדים הקטנים.
מבואות קצרים מאוד

מבואות קצרים מאוד (באנגלית: Very Short Introductions) היא סדרת ספרי עיון של הוצאת אוניברסיטת אוקספורד המגישה הקדמות תמציתיות לנושאים שונים, שנכתבו בידי חוקרים מומחים בתחום. חלק מהספרים הם הדפסה מחדש של טקסטים שכבר נדפסו כחלק מכתבים אחרים, אך רובם המכריע של כרכי הסדרה הם יצירה מקורית. מטרתה של סדרת "מבואות קצרים מאוד" היא לספק לקורא הכללי הקדמה נגישה ונוחה, אך גם תמציתית ומקיפה, למגוון תחומי ידע. בכרכיה יש בממוצע בין מאה למאתיים עמודים בגופן גדול, רוחב יריעה המספיק לסקור את התחום ללא שטחיות וגם להיות נוח ובסיסי. בסדרה יש קרוב ל-600 ספרים. 
כל אחד מהכרכים נכתב על ידי מומחה בולט בתחומו. כך, לדוגמה, המבוא למרקס והגל נכתב בידי הפילוסוף פיטר סינגר; המבוא לקבלה בידי החוקר יוסף דן; והמבוא לשייקספיר בידי הסופרת ג'רמיין גריר. 
"מבואות קצרים מאוד" עוסק במגוון אדיר של נושאים: פוליטיקה (ישנם מבואות אודות פאשיזם, דמוקרטיה, פוליטיקה בריטית, אנרכיזם, קומוניזם וכו'), דת (הינדואיזם, קתוליות, יהדות, אסלאם, אלוהים וכו'), אישים (שפינוזה, אלכסנדר הגדול, קיינס) ועוד רבים.
The Polyphonic Spree

היסטוריה

שלושה מחברי הלהקה, טים דלאוטר, מארק פירו ובריאן וייקלנד, היו חברים בלהקת Tripping Daisy בטרם מות הגיטריסט ווס ברגרן ב-1999. הלהקה התפרקה ודלאוטר פנה לנהל חנות תקליטים בדאלאס, טקסס.
בשנת 2000, השלושה נתבקשו ליצור אלבום לכבוד הלהקה Grandaddy. במקום לאחד את Tripping Daisy, החליטו השלושה ללכת עם רעיונו של דלאוטר וליצור להקת רוק סימפוני, שתכלול מקהלה. דלאוטר הושפע בילדותו מסאני ומלהקות ניסיוניות כמו Electric Light Orchestra וכן מלהקת הכנסייה המקומית.
דלאוטר קרא למגוון רחב של מוזיקאים להצטרף למיזם, ובמהרה החלה להווצר להקה שמנתה 13 חברים. 
הלהקה המשיכה לגדול לגודלה הנוכחי (23 נגנים) וזכתה לביקורות חיוביות.
הנוכחות הדומיננטית של הלהקה על הבמה הצליחה לקנות לה קהל מעריצים נלהב.
ב-2002 הוציאה הלהקה את אלבומה הראשון, The Beginning Stages Of..., בעקבות הביקוש הרב.
בהופעותיהם עטו חברי הלהקה גלימות לבנות שייצגו טוהר ושמחה, דבר שבהתאם עם המוזיקה שיצרו גרם לרבים לחשוב שמדובר בכת. מאוחר יותר הם לבשו גם גלימות צבעוניות.
הלהקה הצליחה מאוד בבריטניה והוזמנה על ידי דייוויד בואי להופיע בפסטיבל Meltdown ב-2002.
ב-2003 שירם "Light and Day / Reach For the Sun" הושמע בקמפיין פרסום של פולקסווגן ואייפוד, וכן במשדרים נוספים בטלוויזיה. הלהקה גם הוזמנה להיות מופע החימום של דייוויד בואי במסע ההופעות "Reality Tour".
ב-2004 עברה הלהקה לחברת ההקלטות Holywood Records והוציאה את אלבומה השני Together Were Heavy, שכלל את הלהיט Hold Me Now.
הלהקה הופיעה בסדרות סקראבס ולאס וגאס, וכן סיפקה את חלק מפסקול הסרט שמש נצחית בראש צלול.
בסוף אותה שנה, הופיעה הלהקה בקונצרט בחלוקת פרס נובל לשלום לואנגרי מאטאיי.
ב-2007 יצא אלבום האולפן השלישי של הלהקה, The Fragile Army, והלהקה עברה ללבוש מדים צבאיים במקום חלוקים לבנים.
בסתיו 2007, השתתפה הלהקה בקמפיין של אדידס, במהלכו כתבה את השיר "H-O-O-P-S Yes!" למועדון הכדורגל של דאלאס.
הלהקה ממשיכה להרוויח משימוש בשיריהם בפרסומות שונות (בעיקר בבריטניה).
דני קרבחאל

קריירת מועדונים

קרבחאל נולד בלגאנאס (פרבר של מדריד) שבספרד. הוא הצטרף למחלקת הנוער של ריאל מדריד בגיל 10. הוא המשיך להתקדם במועדון והגיע עד לריאל מדריד קסטיליה. 
ב-11 ביולי 2012 עבר קרבחאל למועדון הגרמני באייר לברקוזן תמורת 5 מיליון אירו וחתם לחמש עונות במועדון. בסיום עונת 2012/2013 נבחר קרבחאל למגן הימני השלישי בטיבו בבונדסליגה אחרי פיליפ לאם מבאיירן מינכן ואטסוטו אוצ'ידה משאלקה 04.
לאחר שנה אחת בלבד במדי לברקוזן, בה הציג יכולת טובה, מועדון נעוריו, ריאל מדריד הפעיל את סעיף החזרה בחוזהו והחזיר אותו למועדון תמורת 6.5 מיליון אירו. קרבחאל חתם במועדון למשך שש שנים. ב-5 ביולי 2013 הוצג קרבחאל בקבוצה.
ב-18 באוגוסט ערך קרבחאל את הופעת הבכורה שלו בקבוצה בניצחון קבוצתו 2-1 על ריאל בטיס. ב-29 במרץ כבש קרבחאל את שער הבכורה שלו בקבוצה במסגרת ניצחון 5-0 על ראיו ואיקנו. ב-16 באפריל היה שותף לזכייתה של הקבוצה בגביע המלך לאחר ניצחון 2-1 על ברצלונה. כמו כן, היה קרבחאל שותף לזכייתה של הקבוצה בליגת האלופות לאחר ניצחון במשחק הגמר בתוצאה 4-1 לאחר הארכה על אתלטיקו מדריד. קרבחאל היה שותף גם לזכייתה של הקבוצה בליגת האלופות בעונת 2015/2016. במשחק הגמר שותף אך נפצע בדקה 52 והוחלף.

קריירה בינלאומית

קרבאחל זומן לסגל ספרד עד גיל 21 לקראת אליפות אירופה בכדורגל עד גיל 21 - 2013 שהתקיימה בישראל בו זכתה ספרד במקום הראשון.
לקראת מוקדמות יורו 2016 זומן לראשונה לנבחרת הבוגרת, ערך את הופעתו הבכורה ב-4 בספטמבר 2014 בהפסד 1-0 לצרפת.
ב-26 במאי 2018 שיחק בגמר ליגת האלופות עם קבוצתו  ריאל מדריד מול ליברפול, ובמחצית הראשונה נפצע בשריר הירך הימני ומאז לא חזר למשחק.
משה פרובינצאלו

רבי משה פרובינצאלו או פרובינצאלי (ה'רס"ג – ד' באלול ה'של"ו, יולי 1576) היה רב וראש ישיבה במודינה ומנטובה.

ביוגרפיה

נולד באיטליה, כנראה בעיר רוזה , ולכן לפעמים מכונה "רבי משה די רושו" או "דרוזה", למשפחה שגורשה מפרובנס בשנת 1501. לא ברור בדיוק מי היו רבותיו. מצד אחד, אחד מחכמי דורו, רבי עזרא טרבוט כתב עליו: "ולפי הנראה שימש תלמידי חכמים כל צרכו", אולם הוא עצמו, מציג שיטה חדשה לפיה בדורותינו אין צורך ללמוד דווקא מפי רב, אלא הלימוד מהספרים מספיק, וייתכן שאף הוא גדל בתורה בצורה כזו, מבלי ללמוד מפי רב מסוים. כנראה בצעירותו כיהן כדיין בקהילת מודינה. בהמשך כיהן כרב קהילת האיטליאנים ("הלועזים") במנטובה, שם עמד בראשות ישיבה לקבוצת תלמידים שנקראה בפיו "החבורה". בין תלמידיו נמנו רבי יהודה מוסקאטו ורבי מנחם עזריה מפאנו. לצד זאת, העביר שיעורים בבית הכנסת הגדול בעיר, דבר שעורר את זעמו של הרב יעקב קלונימוס, מרבני קהילת האשכנזים במנטובה.
בשנת ה'ש"ח עמד במרכזו של ויכוח, כאשר הכריז חרם על ר' משה בן שושן, שליחו של רבי יוסף קארו מצפת להדפסת ספרו בית יוסף, לאחר שהאחרון סירב לבוא ולהעיד לפניו בדין תורה בסכסוך בין המדפיסים מסביונטה, הסמוכה למנטובה. רבי משה בן שושן, מצדו החרים את ר' משה פרובינצאלו, משום שסבר שהחרם כנגדו היה שלא כדין. רבני צפת, קרימונה, ר' משה באסולה ורבי יעקב ישראל פינצי תמכו בחרמו של ר' משה בן שושן, ואילו רבי מאיר קצנלנבוגן, רבי יצחק לאטאס ורבי ברוך חזקיטו תמכו ברבי משה פרוביצאלו. לפי כמה מקורות, בעקבות אירוע זה הדוח מתפקידו, אך הוחזר אליו כעבור זמן קצר.
הפולמוס החריף ביותר שר' משה פרובינצאלו עמד במרכזו היה הפולמוס אודות הגט שנודע כ""גט תמרי-ונטרוצו", בשנים ה'שכ"ה-ה'שכ"ו. גט זה, שסודר בבית הדין בונציה, נפסל על ידי כמה חכמים, ובראשם ר' משה. חכמי ונציה דרשו בפניו שיתייצב בפניהם לנמק את טענתו, אך הוא סרב. בתמיכת רבים מחכמי איטליה, הוציאו רבני ונציה פסק דין: "שלא ידון רמ"ף ולא יורה ג' שנים מהיום שבו יודה לדעתם של שאר הרבנים ויפסיק את ערעורו על הגט". אל חכמי איטליה הצטרף הרדב"ז, שהגדיל לפסוק: "ולא יקראוהו עוד בשם רב ויתנצלו את עדיו". לעומתם, רבי יוסף קארו יצא להגנתו של ר' משה. אמנם, ביטול ההכרה בסמכותו לא שינה את מעמדו בקרב בני קהילתו במנטובה, וכן המשיך להשיב תשובות לרחבי איטליה. ר' משה הוחזר לתפקידו רק באחרית ימיו, בשנת ה'של"ה, בתיווכו של רבי אליעזר ב"ר אליה הרופא אשכנזי (נכדו של רבי יוסף קולון), שבתחילה נמנה עם מחרימיו של ר' משה אך משהתוודע אליו פעל בקרב חכמי ונציה להחזרתו לתפקידו.
למרות הפולמוסים והחרמות כמנגדו, הוא התקבל באיטליה ומחוצה לה, ומוזכר בהערכה על ידי הרמ"א, רבי שמואל קאיידנובר, רבי יוסף קארו, רבי משה מטראני ועוד. החיד"א כותב כי רבי משה זכות אמר: "שלא ישגיחו בתשובות אחרונים כי אם התשובות שרומז הרב כנסת הגדולה ומהר"ם פרובינצאל". רבי עזריה מן האדומים כותב כי את החיבור "כסף משנה" שלח רבי יוסף קארו לר' משה פרובינצאלו על מנת שידפיסו במנטובה.
נפטר בד' באלול ה'של"ו. תלמידו רבי יהודה מוסקאטו כתב עליו הספד{{הערה נפוצות יהודה דרוש לג}}.

פסקיו

בתשובותיו ניכרת מגמתו להגן ולחזק את מנהגי יהודי איטליה, למשל בהעדפת ייבום על חליצה התרת סתם יינם בהנאה ועוד. תשובה משמעותית שפרסם הייתה בעניין הדפסת ספר תורה על קלף, בה הוא מסיק לאסור. אסר חבישת פאה נכרית ככיסוי ראש ומשחק בכדור בשבת. כמו כן, חייב הנחת תפילין בחול המועד, בהעדפתו את תורת הנגלה, בניגוד לעמדת הרמ"ע מפאנו, שמטעמים קבליים פסק שלא להניח תפילין בחול המועד.
B-2 ספיריט

מקור הפיתוח

בתקופה שלאחר מלחמת העולם השנייה, יוצרו בארצות הברית שני מטוסי ניסוי בתצורת "כנף מעופפת" - הנורת'רופ YB-35 והנורת'רופ YB-49. לדגם הראשון היו שמונה מנועי בוכנה והדגם השני כבר השתמש במנועי סילון. המטוסים מעולם לא הגיעו לכשירות מבצעית או לייצור סדרתי - מנועי הסילון שנכנסו לשימוש באותו זמן הפכו את מנועי הבוכנה למיושנים, ושני אבות הטיפוס של הדגם הסילוני התרסקו - אך בטיסות הניסוי שנערכו הסתבר שהמכ"ם אינו מצליח לגלותם על אף שטסו מעליו. יותר מ-30 שנה לאחר מכן, השתמשו מתכנני ה-B-2 ברעיון הכנף המעופפת על-מנת להופכו לחמקן. המטוס פותח כמיזם שחור במשך שנים רבות בסודיות רבה.

היסטוריה מבצעית

בגלל מחירו הגבוה יוצרו רק 21 יחידות ולא 165 כפי שתוכנן במקור. למטוסים השונים הוענקו שמות לפי שמות מדינות בארצות הברית בשילוב כינוי הדגם ("ספיריט"), כגון "Spirit of Hawaii" או "Spirit of South Carolina". כיום משרתים בחיל האוויר האמריקאי 20 מטוסי B-2 "ספיריט" לאחר שמטוס אחד ("Spirit of Kansas") התרסק בשנת 2008. מטוס אחר ("Spirit of Washington") נפגע מאש וניזוק באורח קשה בשנת 2010, אך שוקם.
מטוסי B-2 השתתפו בהפצצות על עיראק (מלחמת המפרץ, מלחמת עיראק), בוסניה (שנות ה-90), סרביה (בזמן מלחמת קוסובו, 1999) ואפגניסטן (מלחמת אפגניסטן), וכן במלחמת האזרחים בלוב (2011).

ביקורת

המטוס ספג ביקורת מצד אישי ציבור וחברי קונגרס אמריקאיים, הואיל ולמרות מחירו הגבוה באופן חריג, עדיין קיימים בו ליקויי תכנון. לדוגמה, את המטוס מצפה שכבה של חומר סופג מכ"ם מיוחד שמטרתו להקטין את חתימת המכ"ם של המטוס. עם זאת, לאחר הייצור התברר כי חומר זה אינו עמיד לאורך זמן במים, ולכן, לאחר כל משימה של המטוס בה יורד גשם יש להעבירו טיפול מיוחד וארוך על-מנת לחדש את שכבת הצבע.
בנוסף, כל שריטה בגוף המטוס מחייבת טיפול מיוחד, מאחר שהיא מגדילה את חתימת המכ"ם של המטוס.
אמידו באלדה

קריירה

באלדה החל את דרכו במחלקת הנוער של ספורטינג ביסאו בעיר הולדתו. כבר מגיל צעיר הפגין באלדה יכולת טובה וכשהיה בן 17 עבר לפורטוגל והצטרף לקבוצת הנוער של ספורטינג ליסבון, עמה זכה באליפות ליגת הנוער של פורטוגל בשנת 2009, לאחר עונה בה כבש 13 שערים, אך בקבוצה הבוגרת לא הצליח לממש את הפוטנציאל שלו, והושאל לקבוצות שונות בליגות הנמוכות בפורטוגל ובספרד. בעונת 2011/2012 הושאל לקבוצת סרקל ברוז' מליגת העל הבלגית, בה כבש שישה שערים ב-22 הופעות.
בקיץ 2012 שוחרר באלדה מספורטינג וב-28 באוגוסט חתם בקבוצת ויטוריה דה גימארייש. באלדה שיחק בקבוצה במשך שנה אחת בה ערך 37 הופעות בכל המסגרות, ולקח חלק בזכייתה בגביע הפורטוגזי, לאחר ניצחון 1-2 על בנפיקה במשחק הגמר. ב-13 ביוני 2013 חתם באלדה על חוזה לארבע שנים באלופת סקוטלנד סלטיק. את הופעת הבכורה שלו במדי סלטיק ערך באלדה ב-23 ביולי 2013, כשעלה כמחליף במשחק נגד קליפטונוויל במסגרת מוקדמות ליגת האלופות. את שערו הראשון במועדון כבש באלדה ב-28 בספטמבר 2013, בניצחון 2-5 על קילמרנוק. באלדה לא הצליח לבסס את מעמדו כשחקן הרכב בסלטיק ושותף בעיקר כמחליף, וב-1 בספטמבר 2014 הושאל לואסלנד-בוורן הבלגית. עשרה ימים מאוחר יותר ערך את הופעת הבכורה שלו במועדון, בה גם כבש בבעיטה מ-40 מטר את השער השני בניצחון קבוצתו 1-4 על זולטה ורכם.
ב-14 בינואר 2015 הגיע באלדה לישראל והושאל לקבוצת הפועל תל אביב עד לתום העונה. למחרת כבר ערך את הופעת הבכורה שלו במועדון, כשעלה כמחליף בדקות הסיום בניצחון 1-2 על הפועל ראשון לציון במסגרת סיבוב ח' של גביע המדינה. ב-20 בינואר ערך את הופעת הבכורה שלו בליגת העל, כשפתח בהרכב הקבוצה במשחק מול בית"ר ירושלים באצטדיון טדי, אשר הסתיים בתיקו 1–1. בסך הכל ערך באלדה 11 הופעות במדי הפועל תל אביב בכל המסגרות, וב-7 במאי שוחרר מהמועדון עוד בטרם הסתיימה העונה.
ב-29 ביוני 2015 חתם במץ מליגת המשנה הצרפתית. בינואר 2016 חתם בקבוצת בנפיקה לואנדה מאנגולה, ובתום העונה חזר לפורטוגל וחתם בקבוצת מריטימו. בינואר 2017 הושאל לקבוצת טונדלה, ולאחר שלא שיחק במשך תקופה ארוכה חתם בינואר 2018 בקבוצת קוקסי מליגת העל האלבנית, במדיה כבש שני שערים בשמונה הופעות ובתום העונה שוחרר מהמועדון.

נבחרת לאומית

באלדה נולד בגינאה ביסאו ועבר לפורטוגל כנער. בין השנים 2009–2011 שיחק בנבחרות הצעירות של פורטוגל, ובשנת 2014 החליט להיענות לזימונו לסגל נבחרת גינאה ביסאו, לקראת משחקי מוקדמות אליפות אפריקה.
בוליארובו

גאוגרפיה

בוליארובו, שנמצאת על גדות הנהר פופובסקה ‏(ויקישיתוף), ממוקמת כ-296 ק"מ מבירת המדינה סופיה. בנוסף, היא נמצאת כ-17 ק"מ מהגבול של בולגריה עם טורקיה.

תנועה ותחבורה

העיירה נמצאת ליד כביש מספר 79. בנוסף, בעיירה יש תחנת דלק ועמדה לרחיצת רכב.

אקלים

הטמפרטורה הממוצעת היא 13 מעלות צלזיוס. החודש הכי חם הוא אוגוסט (26 מעלות צלזיוס). החודש הכי קר הוא ינואר (0 מעלות צלזיוס). כמות המשקעים הממוצעת היא 915 מילימטרים בשנה. חודש דצמבר הוא החודש שיש בו הכי הרבה גשם (108 מ"מ גשם), וחודש אוגוסט הוא החודש שיש בו הכי פחות גשם (24 מ"מ גשם).

מוסדות בעיירה

בעיירה יש את בניין העירייה, סניף בנק, בית קפה, בית מלון ומספר סופרמרקטים.
סונטה 116

תוכן הסונטה

חששו של שייקספיר להוות מכשול בפני האהבה נובע מחולשת ההפכפכות האנושית הנוטה להחליף כל העת את מושאי האהבה. חולשה זו איננה אהבה כלל וכלל. אהבה אמיתית לדידו של שייקספיר, הינה נצחית, בלתי משתנה ומהווה אות וסמל קבוע לכל החולף והנע ונד. שייקספיר מדמה אהבה נצחית זו לכוכב המורה דרך לכל הספינות התועות ובכך קובע את היותה שמימית. בהצבתו את האהבה מחוץ למימד הארצי הבלתי מושג, הוא מציב שם מן הסתם גם את בעלי מוחות האמת האוחזים בה.
That looks on tempests and is never shaken; 

It is the star to every wand'ring bark, 

 

ובתרגומו של אפרים ברוידא: 
מַבִּיט סוּפוֹת וְנֶצַח לֹא יָזוּעַ,
לְכָל אַסְדָּה נוֹדֶדֶת הַכּוֹכָב
 כאן מהדהד שוב שיר השירים ח', ז', המוכר היטב לשייקספיר: 
מַיִם רַבִּים, לֹא יוּכְלוּ לְכַבּוֹת אֶת-הָאַהֲבָה, וּנְהָרוֹת, לֹא יִשְׁטְפוּהָ ;
אונגה (עיר)

הקהילה היהודית

יהודים התיישבו במקום במחצית הראשונה של המאה ה-19. במקום היו בית כנסת ובית עלמין שנהרסו.
בשנת 1930 נמנו בקהילת אונגה 62 יהודים.
בשנת 1941 גויסו צעירים יהודים מהכפר לעבודות כפייה ככוח עזר לצבא ההונגרי ורובם נספו.
לאחר כניסת הצבא הגרמני להונגריה באפריל 1944 הועברו יהודי אונגה לקושיצה בירת המחוז משם הובלו ב-15 במאי למחנה ההשמדה אושוויץ.
דורשי חמורות

דורשי חמורות הוא מונח הלקוח מהתלמוד המתאר תנאים אשר היו בעלי דרשות מסוג מסוים. ישנם שפירשו שהם דרשו דברים סבוכים וסתומים הכתובים בתורה. אחרים הצביעו על כך שכל דרשותיהם מתייחסות למידה כנגד מידה.

משמעות

רש"י כותב בברכות ש"דורשי חמורות" ו"דורשי רשומות" הם מושגים בעלי משמעות זהה. את חמורות הוא מפרש בחולין ובברכות כ"סתומות". 
פירוש נוסף למונח זה מצינו בראשונים, שהוא מלשון חומר בארמית, שפירושו הוא "מעשה", כלומר עיסוק ועשייה שמתעסקים בפסוק ומפרשים אותו, כגון, "רבי יוחנן בן זכאי היה דורש את המקרא הזה כמין חומר". 
לדעה זו, המונח חומר אינו מתייחס לגוף הפסוק שממנו נלמדת הדרשה, אלא לגוף הדרשה עצמה.
ישנה אפשרות נוספת לביאור המילה "חומר": מלשון צרור מרגליות ובושם, דהיינו חריפות הדברים ואמיתותם - הם כבושם.
הרב יהודה לייב צירלסון הצביע על כך שכל הדרשות של דורשי חמורות הם דרשות בהם הגמול הניתן על פי הדרישה בוא באותו אופן או מידה של החטא הגורר את העונש, במידה כנגד מידה. דניאל בויארין מוסיף שהגבלה זאת למתודה מסוימת היא בניגוד לדרשות של דורשי רשומות הכוללות דרשות במגוון של מתודות שונות.
מנצ'סטר (ניו המפשייר)

גאוגרפיה

מנצ'סטר היא מרכז האזור המטרופוליטני הקרוי "New England City and Town Metropolitan Area" 
  (NECTA MA), שאוכלוסייתו הגיעה בשנת 2000 ל-173,663 נפש. העיר משתייכת למגלופוליס של צפון-מזרח ארצות הברית, ונמצאת בקצה הצפוני שלו.
מנצ'סטר שוכנת במחוז הילסבורו, שעל גדת נהר מרימק. ליד העיר נשפכים לנהר מספר פלגים גדולים. במזרח העיר נמצא אגם מסבסיק (Massabesic Lake), המספק לתושבים מי שתייה, ועקב כך נאסרו בו הרחצה ופעילויות המים האחרות.
שטחה של מנצ'סטר, על פי מדידות רשמיות, 90.4 קמ"ר, מתוכם 85.5 קמ"ר יבשה ו-4.9 קמ"ר מים. הנקודה הגבוהה ביותר נמצאת בצפון-מערב העיר, וגובהה הוא 171 מטר מעל פני הים.

כלכלה ומסחר

מיקומה של מנצ'סטר כעיר הגדולה ביותר בצפון ניו אינגלנד, והעובדה שצמיחתה הכלכלית היא המהירה ביותר בכל ניו אינגלנד, יצרו בה ביקוש רב לעובדים והגבירו מאוד את אפשרויות התעסוקה. כלכלת העיר עברה שינויים משמעותיים ביותר, יחסית לשנות השמונים של המאה העשרים, עת עסקה העיר בעיקר בתעשיית טקסטיל.
כיום יש במנצ'סטר אזור מסחרי משגשג, וחנויות ומסעדות רבות הולכות ונפתחות לרוב. "הקניון של ניו המפשייר" ברחוב סאות' ווילו מכיל 125 חנויות. באזור זה נמצא גורד השחקים "סיטי הול פלאזה", הגבוה ביותר בצפון ניו אינגלנד. בניינים ידועים אחרים הם של המשרדים הראשיים של "בנק סיטיזן" ו"בנק אוף אמריקה".
בשנים האחרונות ניכרת מגמה גוברת של רכישת הבתים העתיקים ששימשו את עובדי טחנת אמוסקיג במאה התשע-עשרה. גם באזור זה הולכות ונפתחות לאחרונה חנויות ומסעדות רבות.
איניגו ג'ונס

חייו

ג'ונס נולד בסמית'פילד שבמרכז לונדון, בן לייצרן בדים קתולי ולשי. ג'ונס נקרא על שם אביו איניגו (ככל הנראה קיצור של "איגנשיוס" - "ignatius"‏) והוטבל בכנסיית סנט ברתולומיו הקטנה. לא ידוע היכן התחנך בצעירותו, אולם בסוף המאה ה-16 נסע ללמוד אדריכלות באיטליה, ובכך היה לאחד מראשוני תושבי אנגליה שעשה זאת).
ג'ונס ביקר באיטליה בין השנים 1598–1603 (ככל הנראה במימון רוג'ר מנרס, הארל החמישי מרות'לנד), ובשנית בין 1613 ו-1614. בביקוריו הושפע מסגנון אדריכלות הרנסאנס האיטלקי וכן מעבודותיו של אנדראה פלדיו. השפעות אלו נראו לימים בתכנוניו של ג'ונס ובכך הביא לאנגליה את סגנון האדריכלות הפלדיאנית, הקרוי על שמו של פלדיו.
עם פרוץ מלחמת האזרחים האנגלית בשנת 1642 הוחרם רכושו, אולם זה הושב לו בשנת 1646. בתקופה שבה הוחרם רכושו התגורר במגורים שניתנו לו בבית סומרסט. 
ג'ונס נקבר בכנסיית רציף סנט בנט פאול שבלונדון.

עבודותיו הבולטות

עם יצירותיו הידועות ביותר של ג'ונס נמנים בית המלכה שבגריניץ', אותו תכנן תכנן בשנת 1616, ובית הסעודות שהיה חלק מארמון וייטהול, אותו תכנן ג'ונס בשנת 1619 בסיועו של עוזרו ואחיינו, האדריכל ג'ון וב.
ג'ונס תיכנן את מתחם קובנט גרדן במימונו של פרנסיס ראסל, הארל הרביעי מבדפורד, אשר ביקש ממנו לתכנן פיאצה איטלקית. ראסל התחייב לבנות בכיכר כנסייה, אולם ביקש לחסוך בהוצאות ועל מנת לבנות יותר יחידות דיור במתחם הורה לג'ונס לבנות "אסם". ג'ונס הסכים, אולם לעוזרו אמר כי יבנה את "האסם הכי יפה באירופה".
ג'ונס שימש כמנהל עבודות הבנייה עבור המלך צ'ארלס הראשון ובמסגרת תפקיד זה התבקש לערוך סקר ארכיטקטוני של סטונהנג' והיה הראשון שערך מדידות מסודרות במקום. כמו כן תכנן עבור המלכה הנרייטה מריה את הקפלה הקתולית בבית סומרסט.

תחומי יצירה נוספים

בנוסף להיותו אדריכל מוכשר ג'ונס פעל רבות בתחום עיצוב תפאורות ותלבושות לתיאטרון. הוא היה לראשון שתיכנן תפאורות נעות עבור התיאטרון האנגלי. כמו כן, תכנן תחפושות, תלבושות ואביזרי במה עבור בן ג'ונסון.
כותר (ספרייה דיגיטלית)

כותר - הספרייה המקוונת של ישראל הוא אתר אינטרנט המהווה ספרייה מקוונת למנויים של ספרי עיון בעברית, פרי פיתוח של המרכז לטכנולוגיה חינוכית (מט"ח) בשיתוף עם מו"לים ישראלים. ספריית כותר מציעה מאות ספרים דיגיטליים ועיון מקוון במגוון רחב של נושאים מתחום מדעי הרוח והחברה, משפט, מדעי הטבע ומדעים מדויקים ועוד. המו"לים השותפים במיזם כוללים כ-100 הוצאות ספרים אקדמיות, ציבוריות ופרטיות. הספרייה החלה לפעול בינואר 2006.
אתר "כותר" מעמיד לרשות תלמידים, סטודנטים, מורים, מרצים וכל דורש מרכז משאבים מקוון, שאוצר בתוכו מקורות מידע שפורסמו ביובל השנים האחרונות בשפה העברית.
האתר מציע את שירותיו למנויים פרטיים ולמוסדות (אוניברסיטאות ולמכללות, ספריות ציבוריות, לבתי ספר וכו'). חלק מהספרים הנמצאים בספרייה זמינים לקהל הרחב ללא צורך ברכישת מנוי.
מכינת ירוחם

לימוד

תוכן המכינה מתחלק למספר רב של אשכולות, האשכול המרכזי אלו שיעורי הליבה שאותם מעבירים מרצים קבועים בנושאים- אתיקה, מגדר, יהדות, דינמיקה קבוצתית וחברה ישראלית .
בנוסף למרצים הקבועים מגיעים מרצים חיצוניים בהתאם לנושא השבוע

עשייה קהילתית

החניכים מתנדבים בקהילה בכמה דרכים: כ-20% מזמנם משוקע ביום מרוכז שבו החניכים מחולקים ל-17 מוקדי עשייה שרובם המוחלט נמצא בירוחם ובשטחים הסמוכים לה. בנוסף, משתפים החניכים פעולה במספר אירועים במהלך חצי השנה. אירועים אלו מאופיינים בקהל היעד אליהם הם פונים: תושבי ירוחם וחניכי המכינה יחדיו. בנוסף לאלה מתאימה המכינה לכל חניך מעין "משפחה מאמצת" אותה החניך מבקר מדי פעם, לרוב בארוחת שבת במסגרת שבת שבה הוא שוהה במכינה.
פולה וילקוקס

ביוגרפיה

וילקוקס נולדה במנצ'סטר שבאנגליה. היא זכתה להכרה כשהייתה חברה בתיאטרון הלאומי לנוער, אליו הצטרפה כשהייתה בת 17. ב-1969 שיחקה באופרת הסבון "קורוניישן סטריט" בתפקיד ג'ניס אחותו של ריי לנגטון. התפקיד הגדול הראשון שלה היה בסיטקום של טלוויזיית גרנדה "The Lovers" בהפקת ITV שכתב ג'ק רוזנטל ובכיכובו של ריצ'רד בקינסייל. לסדרה היו שתי עונות, וסרט באורך מלא. ב-1972 הופיעה וילקוקס בפרק בסדרה "המופע של בני היל".
וילקוקס לוהקה לאחד התפקידים הראשיים בסיטקום "Man About the House", ששודר מ-1973 עד 1976) בדמות כריסי פלאמר לצדו של ריצ'רד או'סאליבן בתפקיד רובין, השותף שלה לדירה. הסדרה שודרה במשך שש עונות, וצוות השחקנים הראשי השתתף גם בסרט הספין-אוף. בשנים 1977 ו-1978 שיחקה בתפקיד אם חד-הורית בסדרה "מיס ג'ונס ובנה".
ב-1991 חזרה וילקוקס להופיע בקומדיית מצבים בתפקיד רוס וסט בסיטקום בשם "Fiddlers Three" לצדו של פיטר דייוויסון. אחר כך שיחקה בתפקיד אייווי סנדפורד בפיילוט של פרנק סיקנר "Blue Heaven" בערוץ 4. ב-1992 הפך הפיילוט לסדרת טלוויזיה. וילקוקס הופיעה במספר עונות של הסדרה "The Queen's Nose" (בשנים 1995 עד 2001), ובתפקידים קטנים בסרטי קולנוע בהם "Higher Mortals" (מ-1993) וסרטו של וודי אלן "סקופ" (מ-2006).
ב-27 באוקטובר 2006 הופיעה וילקוקס בסדרת הספין-אוף של "על שוטים ואנשים" בשם "הדשא ירוק יותר" בתפקיד אחותה של מרלין. היא שיחקה בתפקיד נוסף ביקום של "על שוטים ואנשים", במיני-סדרה "אבנים וחטיפים" בדמות ויולט אשתו של אדוארד טרוטר (הסבא). ב-2007 הצטרפה וילקוקס לקאסט של הסדרה "אמרדייל" בתפקיד הילרי פוטס, אמה של לורל תומאס (בגילומה של שארלוט בלאמי).
ב-2008 גילמה וילקוקס את דמותה של בטי דייוויס במחזה "Whatever Happened to the Cotton Dress Girl?". ב-2010 שיחקה בתפקיד אמו של גיי במחזה "Canary".
בנובמבר 2010 הופיעה וילקוקס בתפקיד ראשי במחזה הרדיופוני של ה-BBC בשם "Following from the Front" ששודר לראשונה בנובמבר 2010, ובשידור חוזר בינואר 2015.
ב-2011 החלה וילקוקס לגלם את דמותה של פולין ג'ונסון, אמו של דן, בסדרת הדרמה הקומית של ערוץ Sky1 "משפחה וצרות אחרות". היא הופיעה בסדרה עד לסיומה ב-2017.
וילקוקס שיחקה בתפקיד אורח בסדרות טלוויזיה כגון "נשות הכדורגלנים", "הולבי סיטי" ו"עם הרגליים על הקרקע". היא לוהקה לתפקיד ליליאן בסיטקום "The Smoking Room" של ערוץ BBC Three.
ב-2014 כיכבה וילקוקס בסדרה הקומית "Boomers", ובשנה שאחר כך שיחקה בפרק בסדרה "עדיין פתוחים ברציפות".
ב-2017 החלה וילקוקס להופיע בעונה השנייה של סדרת הדרמה הקומית הבריטית "Living the Dream", בה משפחה מיורקשייר מגלה שהצלחה בחיים בארצות הברית מאתגרים יותר ממה שציפו.
בראשית אותה שנה השתתפה וילקוקס בעונה השלישית של הסיטקום השייקספירי "Upstart Crow" בכיכובו של דייוויד מיטשל שכתב בן אלטון.
ב-2017 שיחקה וילקוקס בפרק האחרון של הסדרה "משפחה וצרות אחרות" אחרי שבע שנים בה גילמה את דמותה של פולין ג'ונסון.
בתיאטרון שיחקה וילקוקס במחזה "What Shadows" מאת כריס האנן. ההצגה הועלתה בברמינגהם רפ, בתיאטרון ליסאום באדינבורו ובתיאטרון פארק בלונדון ב-2016 וב-2017.
עוד הופיעה בהפקות תיאטרון: "תקוות גדולות" (תיאטרון וודוויל); "Canary" (תיאטרון אברימן בליברפול / תיאטרון המפסטד); "Dreams of Violence" (תיאטרון סוהו) ובמחזה "כלוב העליזים" (תיאטרון פלייהאוס).

חיים אישיים

וילקוקס הייתה נשואה לשחקן דרק סיטון משנת 1969 ועד למותו ב-1979. בהמשך התחתנה עם נלסון "סקיפ" רידל, בנו של המוזיקאי נלסון רידל.
פניקס יווני

הפניקס (ביוונית: φοίνιξ) היה המטבע הראשון בו נעשה שימוש ביוון המודרנית. המטבע הונהג לראשונה בשנת 1828 על ידי המושל (ראש הממשלה) יואניס קפודיסטריאס.
המטבע נחלק ל-100 לפטא או לפטונים.
המטבע נקרא על שם היצור המיתולוגי ה"פניקס". ציפור אגדית זו נבחרה על מנת לסמל את הולדתה מחדש של יוון המודרנית לאחר יותר מ-2,000 שנים של שעבוד מדיני. הפניקס החליף את הלירה הטורקית ביחס של 6 לירות ללירה טורקית אחת.
בפועל הוטבעו מספר מועט של מטבעות, בשל מחסור במתכות שהיו בידי הממשל היווני, ומרבית הסחר ביוון התבצע באמצעות מטבעות זרים. בשנת 1831 הנפיקה ממשלת יוון 300,000 שטרות של פניקס, מבלי בסיס מונטרי להנפקה, וכתוצאה מצעד זה הפך המטבע חסר ערך. בשנת 1832, בעקבות רפורמה מונטרית, הוחלף הפניקס בדרכמא.
למידה ארגונית

למידה ארגונית היא מכלול תהליכים ואירועים המתרחשים בארגונים ובהם מתחולל אצל אנשים בארגון שינוי בידע, במיומנויות, בדפוסי הפעולה ובדפוסי המחשבה הקשורים לתחומי הפעולה של הארגון.
בריגיט, דוכסית גלוסטר

ביוגרפיה

בריגיט אווה הנריקסן נולדה באודנסה כבת הצעירה במשפחה לאב עורך דין, בתחילה התחנכה בעיירה ולאחר מכן השלימה את לימודיה התיכוניים בלוזאן ובקיימברידג', ב-1966 כשהוריה נפרדו היא אימצה את שם הנעורים של אמה ואן דאורס, היא למדה שלוש שנים בקופנהגן וב-1971 חזרה לאנגליה על מנת לעבוד בשגרירות דנמרק בלונדון.
היא פגשה את הנסיך ריצ'רד, בנו של הנסיך הנרי, דוכס גלוסטר לראשונה בקיימברידג' בשנות ה-60, בפברואר 1972 הם התארסו, הנסיך עיצב עבורה טבעת נישואים העשויה מכסף ואלמוגים, ביולי אותה שנה הם נישאו, שישה חודשים לאחר חתונתם נהיה הנסיך לדוכס גלוסטר והיא לדוכסית, בהמשך גם נולדו לזוג שלושה ילדים.
משנת 1997 היא משמשת כנשיאת האקדמיה המלכותית למוזיקה, היא התלוותה לבעלה במהלך ביקוריו הרשמיים במדינות שונות, בין היתר נכחה בחגיגות השבעים של אולף החמישי, מלך נורווגיה, בני הזוג מתגוררים בארמון קנזינגטון.
הארי יאנוש

הארי יאנוש (בהונגרית: Háry János) היא היצירה המפורסמת והמנוגנת ביותר של המלחין ההונגרי זולטאן קודאי. הוא חיבר אותה בשנת 1926, והיא הועלתה לראשונה בבודפשט.

עלילה

גיבור האופרה הוא הארי יאנוש, חייל משוחרר, היושב בבית המרזח בכפרו ומהנה את כל שומעיו ב"הרפתקאות" שעברו עליו. 
הוא מספר איך התאהבה בו הקיסרית מארי-לואיז, אשתו של נפוליאון, אהבה שהייתה העילה להכרזת המלחמה על אוסטריה מצד נפוליאון, אך הארי יאנוש עושה מעשי גבורה בקרב ולבסוף מסתער על נפוליאון בכבודו ובעצמו, והלה נאלץ לבקש ממנו רחמים. 
בחגיגת ניצחון חוזר הארי יאנוש לווינה, אך הגעגועים לכפרו גוברים והוא חוזר לביתו ולאהובתו הכפרית.